Irtyš

Irtyš ( Иртыш,  Ертіс Ertis, w Chinskej oficialnje Ertix) je wulka aziska rěka a lěwy přitok Oba, kotryž běži přez Chinsku, Kazachstan a Rusku. Wón je z 4248 kilometrami dlěši hač Ob sam, słuša tuž k najdlěšim rěkam na swěće a płaći zdobom jako najdlěši přitok. Hromadźe z delnim běhom rěki Ob (1162 km) twori Irtyš z cyłkownje 5410 kilometrami samo šesty najdlěši rěčny běh na swěće. Jeho přitočnišćo je z 1.643.000 km² štyrikróć wjetše hač Němska.

mini|left|Přitočnišćo Irtyša a Oba
Rěka wužórli so jako Čorny Irtyš na samym sewjerozapadźe Chinskeje w horinach Mongolskeho Altaja, njedaloko mongolskeje hranicy w prowincy Xinjiang a běži najprjedy do zapadneho směra přez kazachsku mjezu. Tam přeprěkuje sewjerowuchodnu kónčinu kraja a zapadne wuběžki Altaja. Tam nadeńdźe so spjaty jězor Buchtarma, kotryž je 500 kilometrow dołhi a słuša do najwjetšich kumštnych jězorow na swěće. Pola wulkoměsta Semej (prjedy Semipalatinsk), najwjetšeho kazachskeho města nad rěku, zastupi do kazachskeje stepy a zdobom do Zapadosibirskeje nižiny. Za kazachsko-ruskej mjezu přeběži milionowe město Omsk, najwjetše sydlišćo při Irtyšu. Za Omskom su brjohi Irtyša zwjetša bahnojte a nimale njewobsydlene, hač k městu Tobolsk. Blisko Chanty-Mansijska wuliwa so Irtyš wotlěwa do Oba.

Irtyš je wot nowembra hač do kónca apryla zamjerznjeny.

Najwažniše přitoki su:
 Buchtarma (336 km, wotlěwa, 12.660 km²)
 Om (1091 km, wotprawa, 52.600 km²)
 Išim (2450 km, wotlěwa, 177.000 km²)
 Tobol (1591 km, wotlěwa, 426.000 km²)

 Wotkaz 

Kategorija:Rěka w Aziji
Kategorija:Rěka w Ruskej
Kategorija:Rěka w Kazachstanje
Kategorija:Sibirska
Kategorija:Oblasć Omsk
Kategorija:Oblasć Tjumeń
Kategorija:Awtonomny wokrjes Chantow a Mansow